Comisarul european pentru coeziune şi reforme, Elisa Ferreira, a declarat joi, la dezbaterea în premieră din plenul Parlamentului European pe tema tezaurului României aflat la Moscova, că Uniunea Europeană este gata să ofere asistență părții române pentru a-și recupera averile aflate în Rusia.
"Vorbesc în numele înaltului reprezentant Borell. Ați invitat Comisia să ia cuvântul. Tezaurul României a fost transferat în Imperiul Țarist, în Primul Război Mondial, pentru a fi protejat, dar nu a fost returnat niciodată intregral în România. Deși este vorba despre relația bileterală România - Rusia, acest lucru arată încă o încalcare a dreptul internațional de către Rusia. Uniunea Europeană este pregatită, dacă i se va solicita, să sprijne eforturile autorităților române de a i se restitui tezaurul. Va fi un efort pe termen lung", a declarat comisarul european.
Europarlamentarul Eugen Tomac a declarat că deși o parte din averile mănăstirilor au fost returnate, "peste 91,5 tone de aur reprezentând tezaurul Băncii Naționale a României este și azi sechestrat în Rusia". "Este o creanță legală a României asupra Rusiei, pe care Moscova nu o recunoaște", a completat el.
Europarlamentarul Cristian Terheș a apreciat că Rusia trebuie să ofere României, pe lângă returnarea tezaurului, "despăgubiri și dobânzi la zi" pentru privarea românilor, timp de un secol, de averile sale.
"Ce facem azi înseamnă că Parlamentul European devine parte a luptei pe care o duce România pentru recupererea tezaurului", a afirmat, la dezbateri, și fostul președinte Traian Băsescu.
După dezbatere, va fi supusă la vot o rezoluţie pe tema restituirii tezaurului românesc, însuşit ilegal de Rusia în timpul Primului Război Mondial.
Iniţiativa se înscrie în contextul în care Uniunea Europeană şi-a adoptat anul trecut strategia privind recuperarea bunurilor de patrimoniu traficate ilicit în Europa.
În timpul Primului Război Mondial, între 1916 şi 1917, România a trimis în Rusia ţaristă tezaurul naţional (ce a inclus cantităţi însemnate de aur, obiecte de partimoniu, colecţii de artă, bijuterii, arhive), pentru a fi protejate în cazul ocupaţiei teritoriului naţional. După instalarea la putere a regimului comunist, Rusia a sechestrat tezaurul şi a refuzat înapoierea acestuia, o mare parte din valori rămânând nerestituite până în ziua de astăzi, precizează PE pe site-ul său în prezentarea acestui punct de pe ordinea de zi a sesiunii plenare.